b'\n_START_ARTICLE_\nEurooppalaisten alkuper\xc3\xa4\n_START_PARAGRAPH_\nEurooppalaisten alkuper\xc3\xa4 on etup\xc3\xa4\xc3\xa4ss\xc3\xa4 kolmessa suuressa esihistoriallisessa muuttoaallossa, jotka muokkasivat Euroopan v\xc3\xa4est\xc3\xb6\xc3\xa4 nykyiseen geneettiseen koostumukseensa. N\xc3\xa4m\xc3\xa4 ovat mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iden j\xc3\xa4\xc3\xa4kautiset muuttoaallot, maanviljelij\xc3\xb6iden neoliittinen muuttoaalto Anatolian kautta sek\xc3\xa4 jamna-paimentolaisten indoeurooppalainen muuttoaalto id\xc3\xa4n aroilta.\n_START_SECTION_\nMets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t\n_START_PARAGRAPH_\nEuroopan varhaisimpia asukkaita olivat mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4t, joita Eurooppaan alkoi saapua jo yli 40\xc2\xa0000 vuotta sitten. J\xc3\xa4\xc3\xa4kauden p\xc3\xa4\xc3\xa4ttymisen aikoihin noin 14\xc2\xa0000 vuotta sitten Kaakkois-Euroopasta muualle Eurooppaan levitt\xc3\xa4ytynyt mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4v\xc3\xa4est\xc3\xb6 syrj\xc3\xa4ytti suuren osan aikaisemmin vakiintuneesta v\xc3\xa4est\xc3\xb6st\xc3\xa4._NEWLINE_Aurignacin kaudella noin 43\xc2\xa0000\xe2\x80\x9340\xc2\xa0000 vuotta sitten is\xc3\xa4linjan haplotyyppi oli Eurooppaan saapuneella v\xc3\xa4est\xc3\xb6ll\xc3\xa4 IJ, mik\xc3\xa4 kehittyi pian Euroopassa tyypiksi I. My\xc3\xb6s C:t\xc3\xa4 esiintyi, ja F:\xc3\xa4\xc3\xa4. \xc3\x84itilinjan tyyppej\xc3\xa4 olivat R*, N ja M, U2 ja ehk\xc3\xa4 H._NEWLINE_Gravetten kaudella 29\xc2\xa0000\xe2\x80\x9321\xc2\xa0000 vuotta sitten is\xc3\xa4linjan tyyppej\xc3\xa4 olivat I, CT, BT, IJK, F \xc3\x84itilinjan tyyppej\xc3\xa4 olivat U2, U5, U8c, M. My\xc3\xb6s \xc3\xa4itilinjan R*-CRS, ehk\xc3\xa4 H._NEWLINE_Mesoliittisella kaudella eurooppalaisten geenit pysyiv\xc3\xa4t melko samoina. Yleisin is\xc3\xa4linjan tyyppi mesoliittisessa Euroopassa oli I. Id\xc3\xa4ss\xc3\xa4 oli tyyppi\xc3\xa4 R. L\xc3\xa4nsi- ja keski-Euroopassa \xc3\xa4itilinjat U4 ja U5.\n_START_SECTION_\nViljelij\xc3\xa4t\n_START_PARAGRAPH_\nViljelij\xc3\xb6it\xc3\xa4 alkoi levitt\xc3\xa4yty\xc3\xa4 Balkanille Anatoliasta noin 6800 eaa. Osa heist\xc3\xa4 levitt\xc3\xa4ytyi V\xc3\xa4limeren pohjoisrannikkoa pitkin Italiaan, Ranskaan ja Iberiaan. Toinen aalto levitt\xc3\xa4ytyi Tonavaa pitkin Keski-Eurooppaan, mist\xc3\xa4 osa jatkoi Pohjois-Eurooppaan ja osa pohjoiseen It\xc3\xa4-Eurooppaan. Viljelij\xc3\xa4v\xc3\xa4est\xc3\xb6 poikkesi geneettisesti huomattavan paljon Eurooppaa siihen asti asuttaneesta mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4v\xc3\xa4est\xc3\xb6st\xc3\xa4. Ryhm\xc3\xa4t alkoivat risteyty\xc3\xa4 vasta parin tuhannen vuoden kuluttua viljelij\xc3\xb6iden saapumisesta. Baltiassa ja muualla pohjoisessa, miss\xc3\xa4 viljelyn edellytykset olivat etel\xc3\xa4\xc3\xa4 heikommat, risteytyminen ja kulttuurien sekoittuminen tapahtui hitaimmin. Ajan my\xc3\xb6t\xc3\xa4 viljelijoiden kulttuuri kuitenkin syrj\xc3\xa4ytti mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iden kulttuurin._NEWLINE_Neoliittisen muuttoaallon is\xc3\xa4linjan haplotyyppi oli G2. \xc3\x84itilinjan tyyppej\xc3\xa4 olivat H, T ja K.\n_START_SECTION_\nJamna-paimentolaiset\n_START_PARAGRAPH_\nKolmas merkitt\xc3\xa4v\xc3\xa4 muuttovirta Eurooppaan toi pohjoiseuraasialaista perim\xc3\xa4\xc3\xa4 id\xc3\xa4st\xc3\xa4. Ukrainan ja Kaspian aroilta tulleet jamna-paimentolaiset ja heist\xc3\xa4 polveutuneet ihmiset levitt\xc3\xa4ytyiv\xc3\xa4t vuosien 2900 eaa. \xe2\x80\x93 2000 eaa. aikana Eurooppaan. He syrj\xc3\xa4yttiv\xc3\xa4t noin 70 prosenttia Keski-Euroopan v\xc3\xa4est\xc3\xb6st\xc3\xa4 ja noin 30 prosenttia Iberian v\xc3\xa4est\xc3\xb6st\xc3\xa4. Jamnojen oma perim\xc3\xa4 oli puoliksi iranilaissukuista ja puoliksi it\xc3\xa4eurooppalaista mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4\xc3\xa4. Jamnat toivat Eurooppaan geeniens\xc3\xa4 lis\xc3\xa4ksi my\xc3\xb6s nuorakeramiikkakulttuurin sek\xc3\xa4 luultavasti indoeurooppalaiset kielet._NEWLINE_Jamnojen suuri vaikutus eurooppalaisten perim\xc3\xa4\xc3\xa4n on her\xc3\xa4tt\xc3\xa4nyt kysymyksi\xc3\xa4, sill\xc3\xa4 jamnat eiv\xc3\xa4t lukum\xc3\xa4\xc3\xa4r\xc3\xa4lt\xc3\xa4\xc3\xa4n olleet kantaeurooppalaisiin n\xc3\xa4hden ylivoimaisia. Heid\xc3\xa4n menestyksens\xc3\xa4 syyksi on ehdotettu heid\xc3\xa4n aroiltaan mukanaan tuomaa paiseruttoa, jolle he itse olivat osittain immuuneja mutta eurooppalaiset eiv\xc3\xa4t. Euroopassa oli tuolloin my\xc3\xb6s paljon tilaa, josta jamnat eiv\xc3\xa4t joutuneet kilpailemaan viljelij\xc3\xb6iden kanssa._NEWLINE_Sardiniassa uusi v\xc3\xa4est\xc3\xb6 ei syrj\xc3\xa4ytt\xc3\xa4nyt vanhaa viljelij\xc3\xa4v\xc3\xa4est\xc3\xb6\xc3\xa4 kuten Manner-Euroopassa, mink\xc3\xa4 seurauksena nykyajan sardinialaiset ovatkin geneettisesti yh\xc3\xa4 samanlaisia kuin Euroopan muinaiset viljelij\xc3\xa4t._NEWLINE_Jamnakulttuurin mukana Eurooppaan tuli is\xc3\xa4linjan R geenej\xc3\xa4. Muun muassa G2 h\xc3\xa4visi laajalta alueelta.'